RESOLUCIÓN do 2 de xuño de 2010 pola que se convoca o Seminario luso-galaico de dereito local. Dereito do urbanismo.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 07/06/2010

Dentro do plan de actividades da Escola Galega de Administración Pública (EGAP) para o ano 2010 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración co Núcleo de Estudos de Direito das Autorquias Locais e Mestrado em Direito das Autarquias Locais da Universidade do Minho, Centro de Estudos Jurídicos do Minho e Comissão de Coordenação de Desenvolvimento Regional do Norte, o Seminario luso-galaico de dereito local. Dereito do urbanismo, conforme as seguintes bases:
1. Obxectivos.
Afondar no estudo da rehabilitación urbana dentro do marco normativo de Galicia e Portugal. Comparar a rehabilitación urbana dos centros históricos en Galicia e Norte de Portugal, así como analizar os aspectos máis positivos e máis negativos do réxime xurídico da rehabilitación urbana. Mellorar a práctica da rehabilitación urbana e propoñer eventuais reformas nesta parcela do urbanismo.
2. Contidos.
Serán tratados, entre outros, os seguintes temas:
-A participación dos cidadás no dereito do urbanismo.
-Rehabilitación urbana dos centros históricos.
-Controis administrativos no dereito do urbanismo.
3. Destinatarios.
Funcionarios da Administración local, autonómica e de xustiza, avogados, urbanistas, electos municipais e interesados en xeral.
4. Desenvolvemento.
Lugar: Monção; Casa Museu da Universidade do Minho, Portugal.
Datas: 18 de xuño de 2010.
Horario: mañá e tarde.
Duración: 6 horas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión chamando por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o mércores 16 de xuño de 2010.
8. Modificacións.
A EGAP resérvase a facultade de interpretar e de resolver as incidencias que poidan xurdir no desenvolvemento deste seminario, así como a facultade de cancelalo se o escaso número de solicitudes non xustificase a súa realización.
9. Certificado de asistencia.
Será entregado un certificado de asistencia, ao final do seminario, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 2 de xuño de 2010.
Pablo Figueroa Dorrego
Director da Escola Galega de Administración Pública
Ver referencia pdf "10600D009P044.PDF"